送謝方伯赴試
作者：陽枋
朝代：宋

paragraphs: 春桑催蠶日遲遲，春蠶食葉開文闈。
桃源雖好不可住，高人夢繞故山薇。
金雞啁哳喚出日，輕舟短棹風吹衣。
莫問虹梁春燕入，莫吟西堂春草萋。
水光山色二千里，助君筆底龍蛇飛。
丹成九轉天上去，五雲膠轕黄金扉。
回首故鄉烟靄暮，城郭如故人民非。
年來世事轉頭改，不見華表丁令威。
送君南浦祝此語，佇立江干背夕暉。